Document ID: 32011D0717

IZVEDBENI SKLEP KOMISIJE
z dne 27. oktobra 2011
o spremembi Odločbe 98/536/ES o določitvi seznama nacionalnih referenčnih laboratorijev za odkrivanje ostankov
(notificirano pod dokumentarno številko C(2011) 7610)
(Besedilo velja za EGP)
(2011/717/EU)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Direktive Sveta 96/23/ES z dne 29. aprila 1996 o ukrepih za spremljanje nekaterih snovi in njihovih ostankov v živih živalih in v živalskih proizvodih ter razveljavitvi direktiv 85/358/EGS in 86/469/EGS in odločb 89/187/EGS in 91/664/EGS (1) ter zlasti tretjega pododstavka člena 14(1) Direktive,
ob upoštevanju naslednjega:
(1)
Direktiva 96/23/ES določa ukrepe za spremljanje snovi in skupin ostankov snovi iz Priloge I k Direktivi. Predpisuje, da mora vsaka država članica določiti vsaj en nacionalni referenčni laboratorij, ki je pristojen za nekatere naloge iz navedene Direktive. Direktiva 96/23/ES določa tudi, da mora Komisija sestaviti seznam takih imenovanih laboratorijev.
(2)
Seznam nacionalnih referenčnih laboratorijev za odkrivanje ostankov je trenutno določen v Prilogi k Odločbi Komisije 98/536/ES (2).
(3)
Nekatere države članice so imenovale dodatne nacionalne referenčne laboratorije ali nadomestile imenovane laboratorije z drugimi laboratoriji. Poleg tega so se spremenili kontaktni podatki in skupine ostankov, ki jih spremljajo nekateri laboratoriji, trenutno navedeni v Prilogi k Odločbi 98/536/ES. Zaradi jasnosti in doslednosti zakonodaje Unije je zato primerno posodobiti seznam nacionalnih referenčnih laboratorijev iz Priloge k navedeni odločbi.
(4)
Odločbo 98/536/ES je zato treba ustrezno spremeniti.
(5)
Ukrepi, predvideni s tem sklepom, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJI SKLEP:
Člen 1
Priloga k Odločbi 98/536/ES se nadomesti z besedilom iz Priloge k temu sklepu.
Člen 2
Ta sklep je naslovljen na države članice.
V Bruslju, 27. oktobra 2011

Labels: 7
0
20